სიმღერა გრძნეულ ოლეგზე

**ახლა ოლეგი ემზადება ლაშქრობისთვის,**

**რომ გადუხადოს უგნურ ხაზარებს.**

**მათი სოფლები და ყანები თავდასხმისათვის**

**უნდა შსწიროს ხმლებს და ხანძრებს.**

**მჯდარი ტაიჭზე მობრძანდება თავადი ჯარით,**

**დამშვენებული ცარეგრადის მძიმე აბჯარით.**

**დაბურულ ტყიდან გამოვიდა მძლე ჯადოსანი;**

**მომავალ წლების იცის მხილება.**

**არის აღვსილი შთაგონებით ჭაღაროსანი,**

**და მხოლოდ პერუნს ემორჩილება.**

**მან მისნობაში გაატარა თავისი დღენი,**

**და მის წინაშე შეაჩერა თავადმა ცხენი.**

**- დიდო მისანო! შენ ღმერთების ქურუმი გქვიან.**

**სთქვი, რას მიქადის ბედი მფლობელი?**

**გასახარბლად მტრებისათვის - ადრე თუ გვიან**

**დამფარავს მიწა დაუნდობელი?**

**ნუ გეშინია, და მითხარი სიმართლე ნაღდი,**

**ცხენი საჩუქრად აირჩიე თავისი რახტით.**

**”ჩვენ ძლევამოსილ მეფეების არ ვართ მონები,**

**და საჩუქარი მათი არ გვინდა,**

**სიტყვას ჭეშმარიტს ვლაპარაკობთ ზეშთაგონებით,**

**და ჩვენთან არის განგება წმინდა,**

**დაფარულია მომავალი შავბნელი ღრუბლით,**

**მაგრამ შენს იღბალს მიკარნახებს შენივე შუბლი.**

**დაიმახსოვრე ჩემი სიტყვა მოურიდები:**

**მუდამ იმარჯვებ ვით მეომარი,**

**შენი სახელი შემოსილი არის დიდებით,**

**ცარგრადის ბჭეზე დაჰკიდე ფარი.**

**ზღვა და ხმელეთი დაიურვე შენ ბრწყინვალებით,**

**მტერი გიცქერის სისხლიანი შურის თვალებით.**

**თავის ტალღებით არ გღალატობს ზღვა კადნიერი,**

**როცა იმსხვრევა ზეცა მეხებად;**

**მკვეთრი შურდული და ხანჯალი მუდამ ცბიერი**

**შენ არასოდეს არ შეგეხება.**

**შენ, ჯავშნიანი, იარაღებით არ ითანგები,**

**თითქოს გინახავს უხილავი ძალა განგების.**

**ვერ შეაჩერებს შენს გაფრენილ მერანს ვერავინ;**

**თუ დააკავებს შენი ბრძანება,**

**ვერ შეაჩერებს მას ისარი მკერდგამსერავი,**

**და ბრძოლის ველზე მიექანება.**

**მისთვის ერთია ნიავი და ბრძოლის ხმაური,**

**მაგრამ დაგღუპავს სამუდამოდ ეს ბედაური”.**

**ოლეგის სახე დაიჩრდილა თითქოს სიბნელით,**

**რა გამოიყვანს გულს ამ გლოვიდან?**

**დადუმებული ის დაეყრდნო უნაგირს ხელით -**

**ცხენიდან დაბლა ის ადმოვიდა.**

**უკანასკნელად ეთხოვება თავის ამხანაგს,**

**მისი მერანი ვეღარ ნახავს სამხედრო ბანაკს!**

**- ჩემო ფეხმარდო მეგობარო, მებრძოლო ცემებრ,**

**დღეს განშორების დაგვიდგა ჟამი,**

**შენს ოქროს უზანგს ვერასოდეს ვეღარ ვიგემებ,**

**ო, დაისვენე ახლა სიამით!**

**აწ კი მშვიდობით და გახსოვდეს პატრონი შენი,**

**თქვენ, ჭაბუკებო, წაიყვანეთ ერთგული ცხენი.**

**იგი ხალიჩით დაამშვენეთ და ბეწვეულით,**

**ის აბალახეთ მინდვრებსი მარად.**

**დაბანეთ ხშირად, მიაწოდეთ ქერი რჩეული**

**და წყაროს წყალი ასვით ანკარა.**

**სწრაფ ჭაბუკებმა წაიყვანეს ცხენი ვერანი,**

**და სხვა მიჰგვარეს იმ წუთშივე თავად მერანი.**

**ნადიმობს რაზმით ფალავანი და მოწინავე,**

**ხმაურობს ჭიქა ხალისით სავსე.**

**დილის თოვლივით მათი თმები ახლა ბრწყინავენ**

**იქ, სახელოვან გორაკის თავზე.**

**ისინი წარსულს იგონებენ დღეს ათრთოლებით**

**და ამაყობენ გადახდილი ძველი ბრძოლებით.**

**”სად არის ჩემი ამხანაგი, ამბობს თავადი,**

**სად არის ცხენი - ცეცხლის მფრქვეველი?**

**ხომ არ დადუმდა ფრთაშესხმული მისი ნავარდი -**

**დიდ სივრცეებზე დაუტეველი?”**

**ისმის პასუხი: - ერთ მაღლობზე ახლა ის არი,**

**და მარად ძილით განისვენებს - გაუღვიძარი.**

**უძლეველ ოლეგს სევდიანი შეიპყრობს გრძნობა,**

**და იგი ფიქრობს მწველ დანანებით.**

**”გიჟო ბებერო! არ გამართლდა შენი მისნობა,**

**გამოწვეული ყალბი ზმანებით.**

**ცხენი აქამდე იქნებოდა ჩემი თანმხლები”.**

**და თავად უნდა ინახულოს მეგობრის ძვლები.**

**აი ოლეგი გამობრძანდა დიდ სასახლიდან,**

**მასთან იგორი, სტუმართ კრებული.**

**იქ, სადაც ბორცვი იხედება დნეპრში მაღლიდან,**

**აწყვია ძვლები გაყვითლებული.**

**მათ წვიმა რეცხავს და ჩურჩულით ეკვრის ბალახი,**

**მათ ფარავს ქვიშა და უცქერის ცის იალაღი.**

**მეგობრის ნაშთებს აკვირდება თავადი ნელა.**

**მან ცხენის ქალას დაადგა ფეხი.**

**”შენი პატრონი ჯერ სიკვდილმა ვერ მოინელა,**

**მაგრამ ახლოა ჩემი ქელეხი.**

**თავმოკვეთილი არ გაჰყვები შენ შენსა მხედარს,**

**და ცხელი სისხლით არ გააძღებ შენ ჩემსა ცხედარს”.**

**”აი, სად არის დამარხული ისარი მკვლელი,**

**სიკვდილით ძვალი მემუქრებოდა!”**

**ცხენის თავიდან საზიზღარი საფლავის გველი**

**ამ დროს სისინით, გრეხით ძვრებოდა**

**როგორც არშია მოეხვია ფეხებს მდუმარედ,**

**და დაიკივლა მოშხამულმა თავადმა მწარედ.**

**დადიან ირგვლივ სასმისები აქაფებული -**

**გლოვობენ თავადს ქელეხით, ლხინით.**

**სხედან გორაკზე იგორი და ოლგა კრებულით.**

**ილხენს ლაშქარი ადრინდელ ჟინით.**

**ისინი წარსულს იგონებენ დღეს ათრთოლებით,**

**და ამაყობენ გადახდილი ძველი ბრძოლებით.**

**1822**